Illum, il-Kummissjoni u r-Rappreżentant Għoli ppreżentaw strateġija ġdida biex jissaħħaħ il-kontribut tal-UE għall-multilateraliżmu bbażat fuq ir-regoli. Fil-Komunikazzjoni Konġunta huma deskritti l-aspettattivi u l-ambizzjonijiet tal-UE għas-sistema multilaterali. Il-proposta tal-lum tissuġġerixxi li jsir użu mill-għodod kollha għad-dispożizzjoni tal-UE, inkluż l-appoġġ politiku, diplomatiku u finanzjarju estensiv tagħha għall-promozzjoni tal-paċi u tas-sigurtà globali, għall-protezzjoni tad-drittijiet tal-bniedem u tad-dritt internazzjonali, u għall-promozzjoni ta' soluzzjonijiet multilaterali għall-isfidi globali. Ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà u Viċi President għal Ewropa Aktar b'Saħħitha fid-Dinja, Josep Borrell, qal: “Il-multilateraliżmu huwa importanti għaliex jaħdem. Imma ma nistgħux inkunu ‘multilateralisti' waħedna. Fi żmien li fih ix-xettiċiżmu qed jikber, irridu nuru l-benefiċċju u r-rilevanza tas-sistema multilaterali. Nibnu sħubijiet aktar b'saħħithom, aktar diversi u inklussivi biex imexxu l-modernizzazzjoni tagħha u jsawru r-risponsi globali għall-isfidi tas-seklu 21, li wħud minnhom jheddu l-eżistenza nnifisha tal-umanità.” Il-Kummissarju għas-Sħubijiet Internazzjonali, Jutta Urpilainen, qalet: “L-UE kienet u se tkompli tkun l-aħjar alleat tal-multilateraliżmu u tal-istituzzjonijiet tiegħu. Fid-dawl tal-ambjent globali aktar kumpless irridu naġixxu b'mod aktar magħqud, koerenti u ffukat u nużaw aħjar is-saħħa kollettiva tagħna bħala “Tim Ewropa”. B'din l-istrateġija l-ġdida jiġu deskritti l-ambizzjonijiet tagħna fir-rigward ta' multilateraliżmu inklussiv u l-impenn b'saħħtu għat-tiġdid tiegħu u se jkun imsejjes fuq azzjonijiet speċifiċi.” Id-definizzjoni u d-difiża tal-prijoritajiet u tal-valuri tal-UE fis-sistema multilaterali L-isfidi tas-seklu 21 jitolbu aktar u mhux inqas governanza multilaterali u kooperazzjoni internazzjonali bbażata fuq ir-regoli. L-UE ddefiniet prijoritajiet strateġiċi ċari dwar kwistjonijiet li l-ebda pajjiż ma jista' jiffaċċja waħdu: il-paċi u s-sigurtà, id-drittijiet tal-bniedem u s-saltna tad-dritt, l-iżvilupp sostenibbli, is-saħħa pubblika jew il-klima. Issa trid tavvanza dawn il-prijoritajiet b'mod multilaterali f'approċċ strateġiku biex tiżgura dinja aktar sikura u rkupru globali sostenibbli u inklussiv. L-UE trid tintensifika t-tmexxija tagħha u taġixxi f'unità biex tirnexxi f'unità. Għal dan il-għan l-UE se tippromwovi mekkaniżmi ta' koordinazzjoni aktar effiċjenti b'rabta ma' prijoritajiet konġunti u tagħmel użu aħjar mis-saħħa kollettiva tagħha, inkluż billi tibni fuq l-approċċ ta' Tim Ewropa. Permezz tal-qawwiet regolatorji uniċi u demokratiċi tagħha l-UE tista' tikkontribwixxi għall-bini ta' dinja aħjar; bis-saħħa tal-istrutturi tas-sigurtà u tad-difiża tagħha tista' tappoġġa l-isforzi globali għaż-żamma u għas-sostenn ta' paċi u sigurtà fid-dinja. Modernizzazzjoni tas-sistema multilaterali Sabiex tiżgura li s-sistema multilaterali globali hija lesta għall-isfidi tal-lum, l-UE se tkompli tappoġġa l-isforzi ta' riforma tas-Segretarju Ġenerali tan-NU. Se tippromwovi l-modernizzazzjoni ta' istituzzjonijiet ewlenin bħall-Organizzazzjoni Dinjija tas-Saħħa u l-Organizzazzjoni Dinjija tal-Kummerċ. Se tkun ukoll minn ta' quddiem fl-iżvilupp ta' standards globali ġodda u fl-istabbiliment ta' pjattaformi ta' kooperazzjoni f'oqsma bħat-tassazzjoni, l-isfera diġitali jew l-Intelliġenza Artifiċjali. Ewropa aktar b'saħħitha permezz ta' sħubija Sabiex jinbidel il-pajsaġġ multilaterali, għandna bżonn ġenerazzjoni ġdida ta' sħubijiet. L-UE se tibni alleanzi ġodda ma' pajjiżi terzi, tintensifika l-kooperazzjoni ma' organizzazzjonijiet multilaterali u reġjonali kif ukoll mal-partijiet ikkonċernati l-oħra, speċjalment dawk li magħhom tikkondividi valuri demokratiċi, u skont it-tema se tagħmel sforz biex issib terren komuni mal-oħrajn. Se tgħin lill-pajjiżi sħab biex jinvolvu ruħhom b'mod aktar effettiv fis-sistema multilaterali u tiżgura segwitu sistematiku tal-impenji bilaterali mas-sħab biex tavvanza l-objettivi multilaterali. L-UE għandha l-għan li tibni multilateraliżmu aktar inklussiv. Hu importanti li tinvolvi wkoll is-soċjetà ċivili kif ukoll is-settur privat, il-partijiet soċjali u l-partijiet ikkonċernati l-oħra. Il-passi li jmiss Il-Kummissjoni u r-Rappreżentant Għoli jistiednu lill-Parlament Ewropew u lill-Kunsill biex japprovaw l-approċċ u biex jaħdmu flimkien fuq dawn il-prijoritajiet. Sfond Sabiex twieġeb b'suċċess għall-kriżijiet, għat-theddid u għall-isfidi globali, il-komunità internazzjonali teħtieġ sistema multilaterali effiċjenti, ibbażata fuq regoli u valuri universali. In-NU tibqa' fil-qalba tas-sistema multilaterali. L-UE u l-Istati Membri tagħha huma l-akbar donaturi finanzjarji għas-sistema tan-NU, għall-istituzzjonijiet ta' Bretton Woods u ħafna fora internazzjonali oħra. Dawn jipprovdu kważi kwart tal-kontribuzzjonijiet finanzjarji kollha għall-fondi u għall-programmi tan-NU, filwaqt li l-Istati Membri tal-UE jipprovdu wkoll kważi kwart tal-baġit regolari tan-NU. Fil-Fond Monetarju Internazzjonali u fil-Bank Dinji l-Istati Membri tal-UE għandhom aktar minn kwart tad-drittijiet tal-vot u kważi terz tal-kontribuzzjonijiet finanzjarji ġejjin mill-UE u mill-Istati Membri tagħha. L-UE taħdem mill-qrib ħafna ma' organizzazzjonijiet u entitajiet internazzjonali bħall-Organizzazzjoni għall-Kooperazzjoni u l-Iżvilupp Ekonomiċi (OECD), l-Organizzazzjoni Dinjija tal-Kummerċ (WTO), il-Kunsill tal-Ewropa, l-Organizzazzjoni għas-Sigurtà u l-Kooperazzjoni fl-Ewropa (OSKE) u l-Organizzazzjoni tat-Trattat tal-Atlantiku tat-Tramuntana (NATO). Finalment l-UE timmira għal kooperazzjoni eqreb ma' raggruppamenti reġjonali u multinazzjonali oħra bħall-Unjoni Afrikana (UA), l-Organizzazzjoni tal-Istati Afrikani, tal-Karibew u tal-Paċifiku (OACPS), l-Assoċjazzjoni tan-Nazzjonijiet tax-Xlokk tal-Asja (ASEAN) jew il-Komunità ta' Stati tal-Amerika Latina u tal-Karibew (CELAC), biex tindirizza sfidi komuni u biex taħdem magħhom fil-livell internazzjonali. Għal Iktar Informazzjoni Komunikazzjoni Konġunta Skeda informattiva dwar il-multilateraliżmu UE-NU: Sħab Globali